JESUS SE EERSTE KRUISWOORD
Vader, vergeef hulle, want hulle weet nie wat hulle doen nie! (Lukas 23:34).
Dit was Jesus se eerste woorde nadat Hy aan die kruis vasgespyker is. Aangrypend! Ons Here bid nie eerste vir Homself vir krag of uitkoms nie – dit volg later ... Hy begin by wat vir Hom die heel kosbaarste van alles is, naamlik hulle wat aan Hom behoort, sy kinders. Vergewe hulle ... ja, vergewe óns, want moes Jesus nie vir óns sonde kom betaal het deur aan ’n vervloekte kruis te kom sterf het nie? Dink daaraan waar ons die Paastyd nou binnegaan:
Sy liggaam is gebreek ... sy bloed het gevloei tot volkome versoening (vergewing) van al ons sonde.
Dankie Here, dat ek mag glo aan die vergewing van sonde.
Kop-aan-kop-botsing (Handelinge 9:19-20)
Paulus was besig om die kerk te vervolg toe hy ’n kop-aan-kop-botsing met Jesus gehad het. Dit het radikale gevolge gehad, want voordat hy sy oë kon uitvee, is hierdie vervolger ’n volgeling. Nadat hy met Christus se genade en liefde oorweldig is, het hy “dadelik in die sinagoges begin verkondig dat Jesus die Seun van God is”. Dit beteken dat jou (miskien duistere) verlede nie teen jou hoef te tel nie, want Jesus gebruik jou nou. God slaan ook met ’n krom stok ’n reguit hou.
Die Bybel is God se Woord, oftewel, God wat met jou praat. Hy praat nie net sommer omdat praat praat is nie! In 1 Johannes 5:13 gee Hy self die rede vir sy besondere openbaring aan die mens. Dit is naamlik die Blye Boodskap: “sodat julle kan weet dat julle die ewige lewe het, julle wat in die Seun van God glo”.
In sy Woord vertel Hy ons van die skepping, hoe ons in sonde geval het en hoe verlore die mens sonder Hom is. Die Woord is die Blye Boodskap van Jesus wat vir ons sonde betaal het en dat Hy met ons op pad is na die ewige lewe.
Lees hierdie Blye Boodskap, glo dit, leef daarvolgens en vertel ander daarvan ... wie weet, dalk is jou voorbeeld vir ander die enigste Bybel wat hulle al gelees het. Mag ander in jou iets van die Blye Boodskap raaksien en God aanbid.